"Eesti salakuulajate" protsess Peterburi sõjatribunalis lõppes Eesti konsulaadi sekretäri Rostfeldi vangimõistmisega kümneks aastaks. Nagu teada, süüdistati Rostfeldit ja veel paari teist isikut salakuulamises Eesti kasuks. Rostfeld rääkis kohtus võimatumaid asju Eesti saatkonna "telgitagustest" ja määris asjasse ka Läti sõjaväelise esitaja Moskvas, kelle kohta ta jutustas, et viimane Trotski juures viibides selle taskuraamatu üle löönud. Pärast selgus aga, et Moskvas Läti sõjaväelist esitajat kunagi pole olnudki. Arvatakse, et Rostfeld enamlastele ülesnäidatud teenete eest temale määratud karistusest pääseb. Kohtuotsus tema kaaslase, päevapiltnik Funki kohta, kes surma mõisteti, viiakse muidugi täide. Funki süü seisis selles, et ta "Eesti salakuulajatele" sõjaväelisi ülesvõtteid muretsenud. Tegelikult aga pildistas Funk Peterburi Eesti konsulaadi ruume, mis peale Kreuksi mahalaskmist Tallinnas ära rüüstati. Nii pääsis siis "peamees" Rostfeld kergema karistusega kui tema arvatav käsilane.